Gandia renovarà el pavelló municipal per millorar l'accessibilitat i augmentarà l'eficiència energètica del poliesportiu
31 octubre 2023

## Gandia renovarà el pavelló municipal per millorar l'accessibilitat i augmentarà l'eficiència energètica del poliesportiu31 octubre 2023Última actualització: 31 octubre 2023

![](../gestion/img/5ea183567fd894252356674bd89f7fe6aa977b075e223df36a51d85adff27f45.jpg)  
  

L'Ajuntament de Gandia renovarà el pavelló municipal per millorar les instal·lacions i el servei que es presta a la ciutadania. Aquesta actuació consistirà principalment a remodelar lavabos, vestuaris i graderies; instal·lar un nou parquet a la pista actual de bàsquet; millorar els paràmetres d'accessibilitat del pavelló i instal·lar un nou sistema energètic per al conjunt del poliesportiu, la qual cosa permetrà millorar la seua eficiència i reduir el consum d'energia.

La inversió necessària per a dur a terme aquesta actuació serà possible després de l'aprovació a la Junta de Govern d'una sol·licitud de canvi d'actuació subvencionada dins del Pla d'Inversions per a municipis de més de 50.000 habitants per a l'any 2021 de la Diputació de València.

L'objectiu d'aquesta sol·licitud de modificació és retenir aquesta important ajuda per millorar les instal·lacions esportives, que arriba als 1,65 milions d'euros, i destinar-la al cofinançament de la renovació del pavelló, per passar a incloure en el proper Pla d'Inversions de la Diputació de València, on ja s'està treballant, la inversió necessària per a executar el nou Gandia Arena.

Com ha explicat el tercer tinent d'alcalde i regidor d'esports, Jesús Naveiro, aquesta decisió "_és una gran notícia per a la ciutat, que atén una gestió més eficient dels fons públics que té compromesos aquest ajuntament i donar una resposta ràpida a les necessitats de la ciutadania". "En aquesta legislatura la ciutadania tindrà el Gandia Arena, al qual se sumarà un pavelló renovat per potenciar l'oferta esportiva de la ciutat"_.

"_El poliesportiu municipal necessita una actuació de renovació potent, que preveiem que s'inicie al llarg del primer semestre del 2024 i que ja s'ha començat a coordinar juntament amb els clubs esportius que fan ús de les instal·lacions perquè no interferisca les competicions que se celebren en aquest espai_", ha afegit Naveiro.

A més, el regidor d'Esports ha recordat que "_l'Ajuntament es va comprometre a invertir almenys un milió d'euros anuals en reparació i manteniment d'instal·lacions esportives, una xifra que estem executant_". En aquest sentit, ha recordat la reforma del Centre Esportiu del Grau, a més d'altres actuacions de manteniment entre les quals es troben les realitzades a diversos espais per millorar zones de vestidors, dutxes i banys, adquisició de maquinària de fitness, o reparacions d'aire condicionat, entre moltes altres.

D'altra banda, a la primera reunió de l'alcalde de Gandia, José Manuel Prieto, amb el nou president de la Diputació de València s'han iniciat les converses per planificar i estudiar noves fórmules de finançament per al Gandia Arena, un projecte estratègic per a la ciutat. Aquest nou pavelló permetrà albergar competicions nacionals i internacionals, a més d'altres tipus d'esdeveniments de gran magnitud.

**Objectius de l'actuació**  
El pressupost total de les obres de renovació del poliesportiu i de la millora d'eficiència energètica del poliesportiu serà de 1'85 milions d'euros i s'actuarà fonamentalment per:

**Renovació de vestuaris i lavabos:** Es reformaran completament tots els vestidors i els lavabos públics del pavelló municipal per fer-los més amplis, còmodes i òptims per a persones amb diversitat funcional.

**Instal·lació de nou parquet.** Es canviarà el parquet de la pista de bàsquet del pavelló, per un de nou realitzat amb material homologat per a la competició i se'n coordinarà la instal·lació amb els clubs esportius, per ajustar-la al calendari de competicions.

**Millora dels paràmetres d'accessibilitat.** Aquesta part de l'actuació permetrà adequar les instal·lacions, en concret vestuaris, lavabos públics i graderies perquè qualsevol persona puga accedir i desenvolupar-se en aquests espais sense dificultat.

**Millora de l'eficiència energètica.** Es procedirà a canviar les antigues calderes per un sistema d'aerotèrmia sustentat en plaques fotovoltaiques, cosa que disminuirà de manera notable la factura energètica. A més, aquesta intervenció també repercutirà en una millora del servei, s'evitaran avaries i el poliesportiu serà més agradable, ja que estarà millor climatitzat.

[Twittear](https://twitter.com/share)